Date: 1487
Issuing place: Novgorod
Country: Venäjä
Language: saksa, venaja
Document type: Kuninkaalliset, Keskushallinto, Asiakirjat

Na den willen Godes vn na befelle des groten koniingcs, keijser ower alle Rwslant, grot förste Iwan Wasiliiwitsij,vn siin de grote koniinges [sone] Iwan Iwanewitsij ower alle Rwslandt, in des groten koniinges siin erwue, in Groten Nowgorden, vn des groten koniinges siin namestnick van Nowerden Jacob Sachariiwiitse vn Jurgen Sachariiwiitse, miit den baijaren, vn miit den inwoneren, vn miit den kopluden, vn miit alle Grote Nowerden federlike erwue, des groten koniingx, keyser ower alle Rwslant, van konniinck Sten Stwre Ghwstawesson siin gekomen boden vt den statt Wiborch, Claues Gramsaw vn Kersten Towue (= Louwe), vn hebben genomen enen fasten frede van sancte Nicolai dage in den herwest bet to sancte Nicolai dage in den herwest v jaren, vn den frede fast to holdende; vn in deme frede schal schen en dach van tokame[n]de wiinachten ower en jaar, schal schen en dach na Soboliin vp den beke Woxe; vn vp den dach scholen komen van Grote Nowerden gude lude, des geliiken ut den statt Wiiborch gude lude van beyden parten, welkker gude lude van beyden parten mogen recht geuen vnn nemen ower lant vn ower water vn ower alle schedeliiki stede, welkkeren de ower getreden heft ower de olde lantschediinge, als besen konen gude lude na koniinck Jurgens siinen breuen un na koniinck Magnus siinen breuenn, de dar liggen for [ingesegelen], welkker siin komede gude lude van den groten koniingx, keyser ower alle Rwslant, van Groten Nowuerden, dess geliken van Wiborch, ut der stat, welke de de komen scholen recht to geuende van beyden siiden to water vn to lande vn schedeliiken steden vn alle klagelike sake, vnn geuen ror vp den dage den luden liik vn recht van beyden siiden, miit welkkeren de schediinge schall richten, vn de lude scholen dat cruce kwssen vn scholen de lant schedinge gen na koniinck Jurgens breuen vn na koniinck Magnus breuen van den zee an lancks de Sester beke vn van den Sester beke an van siipen to siipen an dat Norderboddernsche haff. Konen sick forliiken vp dem dage vmme lant vnd vmme water vn vmme alle schedeliike stede vnn ower alle schedelike sake, God geue dat, offt ror sick nicht forliken van allem, like mall schal man holden den stede (= frede) fast van beyden siiden van deme dage an van wiinachten bet to wiinachten ower v jaren, beswnder alle behendicheit by der cruskwssiinge; ut des groten koniingx fäderlike erwue, keyser ower alle Rwslant, vn van Grote Nowerden, vn ut deme stiichte van Grote Nowerden schal gen qwat begynnen nenerleye, ut deme koniinckriike van Sweden, des geliiken ut Wiiborges lant gen toff bedencken, men schall nicht nemen ok nicht besetten, des geliiken ut des koniingx beholt, vn ut der Sweden lant, vn ut Wiborgs lant, vn ut der stat van Wiborch ghen feyde bedencken, [vn] schal nicht schiinnen vn ghene besate schen, un ghen qwat begynnen, van beyden siiden, sunder allerleiie arge list, vn by der cruskwssiinge. Vn kwmpt der woll van koniinck Sten Stwr Ghwstawesson van wege der stat van Wiborch, ut dem koniinckliikem beholde in der fäderliiken erue des groten koniingx [vn recht esket, hebbe wi des groten koniingx]* namestniike, keyser ower alle Ruslant, van groten Nowerden, Jacob Sachariiwiitse vn Jurgen Sachariiwiitse [befolen] thor Noteborch Jacob Pankratow, Clemente Phomiweno [recht to geuende]*; des geliiken hebbe wii befolen tom Kexholme Iwanowo Kolskemo vn Luca Lewontow Vmmorawinaw recht to geuende, sunder arge list, vn by waren worden, vn by der krwss kwssiinge, als van der lantschedinge donde; kumpt der woll ut des federliike erwue des groten koniingx vn keyser ower alle Rwslant, van Groten Nowerden, ut alle Nowerdens beholde, to Wiborch in der stat, to dem heren her Sten Stwr Gwstauesson vn recht esket, so hebbe ok here her Steen Stwr Gwstawesson (ok hebbe) befolen Niels Benctzson vn Matthis Wiliippsson des geliiken recht to geuende by waren worden vn by der cruzkwssiinge. Forlopt dar en ut der Nowerde lant in der Dutscher lant en egen man offt en egen wiff, edder en schuldener, edder en de for den andern hefft de hant gestrecket, de schal auer ut geuen, na rechte by der krwssekwssiinge vn miit deme, dar hee mede gekomen, item miit deme gude. Lopt dar woll ut der Dwschen lant in dat Nowerdesche lant en egen man offt en egen wiff, offt en schuldener, offt en de de hant gestregget hefft, men schal en ut geuen, na rechte by der crus kwssiinge vn miit dem, was hee miit sick gebracht hefft miit gude. Vn den Nowerdeschen boden vn kopluden vn den gesten ut des groten koniingx faderliike erwue, en keyser ower alle Rwslant, ut dem stichte van Nowerden komen in der Sweden lant in des koniingx beholdiinge, des geliiken in der stat van Wiborch vn in Wiborgx len, to water vn to lande, ower see miit schuten vn loiiden, so schal men zee in der Sweden lant in des koniingx beholdinge ut Wiborchx statt vn ut Wiborgchx beholdiinge nicht nemen ofte he setten miit nichtes nicht, vn den wech reiine, sunder arge list; des geliiken van Nowerden, tom (= komen) dar geste offt koplude tor Narwue offt to Reuell, offt van der Narwue, offt van Reuell to Nowerden in schuten offt in loiidiien, so schal men ze ut den Sweden lande offt ut deme koniinkliiken beholde ut der stat van Wiborch, dat er nicht nemen ok nicht besetten miit nichtes nicht, den wech reiine, sunder alle arge liist, by der cruskwssiinge; kwmpt dar woll ut der Sweden lant ut dem koniingliiken beholde, ut der stat van Wiborch in dat faderliike erue, des groten koniingx des keysers van Rwslant, to lande un to water, to Grote Nowerden, den wech en reiine, sunder alle argelist, by der cruskwssiinge; besate schal nicht schen. For siin faderliike erue, des groten koniingx vn keyser ower alle Rwslant, vn for Grote Nowerden schal kwsen dat krwsse de olden lude van der koplude Iwan Plosarwiitse vn Miikii Liiuontiiwiitsij for hele Nowerden beholdiinge, vn for des ut der Sweden lant, van den koniinge ut Wiborges len vn ut Wiborges stat, vn for hele Sweden lant, vn Wiborgx stat vn len, vn van des heren Steen Stwr Gestowessen (= Gwstawesson) hebben gekwsset dat cruce Claues Gramsaw vn Kersten Towue (= Lowe). Vn desse frede is gemaket in Grote Nowerden na Godes gebort dwsent IIII hwndert LXXXVII jaar, in deme mane novembri; dessen breff des groten koniingx, en keyser ower alle Rwslant, vn de namestniikke van Groten Nowerden Jacob Sachariiwiitse vn Jurgen Sachariiwiitse, de hebben eren segell hiir an gehangen; van deme heren Steen Stwr Gwstawiisson hebben gehangen eres heren ingesegell Sten Stwr Gwstawesson siine boden Claues Gramsaw vnn Kersten Towue (= Louwe).